Noordwes-munisipaliteit betaal sy Eskom-skuldArgieffoto Die Madibeng- plaaslike munisipaliteit in Noordwes het sy skuld ter waarde van meer as R20 miljoen aan Eskom betaal. “Ons het ons skuld voor die sperdatum betaal. Ons sal nie aan kragonderbrekings onderwerp word nie,” het burgemeester Jostina Mothibe Donderdag gesê. Eskom het in Februarie ŉ kennisgewing uitgereik dat die gebied aan grootskaalse kragonderbrekings onderwerp sal word indien die munisipaliteit nie sy skuld betaal nie. Die kragvoorsiener het die kennisgewing in die plaaslike koerant, Brits Pos, gepubliseer en aangedui die munisipaliteit skuld Eskom R22 721 015-14, waarvan ŉ gedeelte al sedert Oktober 2014 opgeloop het. Mothibe het gesê die munisipaliteit het elektrisiteitsdiefstal ondervind deur onwettige verbindings. “Ons het ŉ uitdaging wat onwettige verbindings betref. Ons het ons skuld aan Eskom betaal, maar die bestaande rekening is steeds hoog weens onwettige verbindings. Die munisipaliteit sal slim meters moet installeer om dié probleem hok te slaan,” het Mothibe bygevoeg. Die kragonderbreking sou op 30 Maart ingetree het en die krag sou tussen 07:00 en 10:00 en tussen 18:00 en 20:00 afgeskakel word. Energy Manaka, waarnemende munisipale bestuurder, het gesê die munisipaliteit het Eskom reeds op 22 Maart betaal. Madibeng-munisipaliteit bedien onder andere Brits, Hartbeespoort, Hartbeespoortdam-natuurreservaat, Magaliesberg-natuurreservaat, Mooinooi en Pelindaba.